KOMISSION ASETUS (ETY) N:o 3892/88,

annettu 14 päivänä joulukuuta 1988,

kiintiötä suuremman tuotannon soveltamista koskevista yksityiskohtaisista säännöistä sokerialalla annetun asetuksen (ETY) N:o 2670/81 muuttamisesta

EUROOPAN YHTEISÖJEN KOMISSIO, joka

ottaa huomioon Euroopan talousyhteisön perustamissopimuksen,

ottaa huomioon sokerialan yhteisestä markkinajärjestelystä 30 päivänä kesäkuuta 1981 annetun neuvoston asetuksen (ETY) N:o 1785/81(1), sellaisena kuin se on viimeksi muutettuna asetuksella (ETY) N:o 2306/88(2), ja erityisesti sen 26 artiklan 3 kohdan,

sekä katsoo, että

asetuksen (ETY) N:o 1785/81 26 artiklassa säädetään, että markkinointivuoden aikana tuotettua C-sokeria tai C-isoglukoosia, jota ei ole siirretty seuraavalle markkinointivuodelle, ei voida myydä sisämarkkinoilla ja että se on vietävä maasta sellaisenaan; tämän säännöksen yhdenmukaisen soveltamisen varmistamiseksi yhteisössä näyttää olevan tarpeen määritellä tarkasti mainitun artiklan mukainen käsite "vienti" ja mukauttaa sen vuoksi kyseisiä päivämääriä, jättäen kuitenkin jäsenvaltioille mahdollisuuden viennin todisteen ilmoittamisen viivästyessä sallia erityistapauksissa määräajan pidentäminen,

komission asetuksen (ETY) N:o 2670/81(3), sellaisena kuin se on viimeksi muutettuna asetuksella (ETY) N:o 1714/88(4), 1 artiklassa säädetään, että C-sokeri ja C-isoglukoosi on vietävä siitä jäsenmaasta, jonka alueella ne on tuotettu; saman asetuksen mukaan kyseinen valmistaja voi viedessään maasta C-sokeria tai C-isoglukoosia korvata sen toisen saman jäsenvaltion alueelle sijoittautuneen valmistajan tuottamalla valkoisella sokerilla tai isoglukoosilla maksamalla tällaisesta korvaamisesta mahdollisesti saatavan taloudellisen hyödyn tasaavan määrän,

näyttää ilmeiseltä, että varastoinnin teknisen kehityksen vuoksi C-sokeria tai C-isoglukoosia varastoidaan kuitenkin joskus vientiä varten tehtaista erillään saman tuottajajäsenvaltion tai toisen jäsenvaltion alueella sijaitsevissa varastointipaikoissa yhdessä saman tai muiden yritysten tuottamien muiden sokerien tai isoglukoosien kanssa siten, että niitä ei voi aineellisten ominaisuuksien perusteella erottaa toisistaan; yhtäältä edellä mainitun säännön noudattamisen varmistamiseksi ja toisaalta tällaiseen varastointiin liittyvistä teknisistä syistä on tarkennettava, että samassa varastointipaikassa sijaitsevan, erilähtöisen sokerin ja isoglukoosin vaihtaminen sallitaan heti, kun kyseinen tuote on vienti-ilmoituksen hyväksymiseen asti hallinnollisessa valvonnassa, joka antaa tullivalvontaa vastaavat takeet ja tämän hyväksymisen jälkeen tullivalvonnan alaisena ilman, että tällainen korvaaminen antaisi aihetta asetuksen (ETY) N:o 2670/81 2 artiklan 2 kohdassa tarkoitetun määrän maksamiseen; tällaisella valvonnalla on toisaalta erityisesti varmistettava, että kyseistä C-sokeria tai C-isoglukoosia vastaavat määrät sokeria tai isoglukoosia pidetään samassa varastointipaikassa siihen asti, kunnes se poistetaan varastosta yhteisön tullialueelta vietäväksi,

hallinnollisista syistä on suotavaa, että näitä määräyksiä sovelletaan vasta markkinointivuodesta 1988 - 1989 tuotettuun C-sokeriin ja C-isoglukoosiin, ja

tässä asetuksessa säädetyt toimenpiteet ovat sokerin hallintokomitean lausunnon mukaiset,

ON ANTANUT TÄMÄN ASETUKSEN:

1 artikla

Muutetaan asetus (ETY) N:o 2670/81 seuraavasti:

1) Korvataan 1 artikla seuraavasti:

"1 artikla

1 Asetuksen (ETY) N:o 1785/81 26 artiklan 1 kohdassa tarkoitettua vientiä pidetään tapahtuneena, jos:

a) C-sokeri tai C-isoglukoosi viedään sen jäsenvaltion alueelta, jossa se on tuotettu;

b) a alakohdassa tarkoitettu jäsenvaltio hyväksyy vienti-ilmoituksen ennen sen markkinointivuoden loppua seuraavaa 1 päivää tammikuuta, jona C-sokeri tai C-isoglukoosi on tuotettu;

c) C-sokeri tai C-isoglukoosi tai 2 artiklan 3 kohdan mukainen vastaava määrä on lähtenyt yhteisön tullialueelta viimeistään kuudenkymmenen päivän kuluttua b alakohdassa tarkoitetusta 1 päivästä tammikuuta;

d) tuote on viety a alakohdassa tarkoitetusta jäsenvaltiosta ilman tukea tai maksua CN-koodiin 1702 60 90 ja 1702 90 90 kuuluvana denaturoimattomana valkoisena sokerina tai raakasokerina tai ennen sokerin jähmettämistä saatavina siirappeina tai isoglukoosina sellaisenaan.

Muuten kuin ylivoimaisen esteen sattuessa, jos ensimmäisen alakohdan edellytyksiä ei ole täytetty, kyseistä C-sokeri- tai C-isoglukoosimäärää pidetään myytynä sisämarkkinoilla.

Ylivoimaisen esteen sattuessa sen jäsenvaltion toimivaltainen toimielin, jonka alueella C-sokeri tai C-isoglukoosi on tuotettu, päättää tarpeellisista toimenpiteistä niiden olosuhteiden perusteella, joihin asianomainen vetoaa.

2 Sellaiset sokerin määrät, jotka viedään 1 kohdan ensimmäisen alakohdan d alakohdassa tarkoitettuina siirappeina, on vahvistettava niiden asetuksen (ETY) N:o 1443/82 1 artiklan 5 kohdan toisen alakohdan säännösten mukaisesti todetun erotettavan sokerin pitoisuuden perusteella.

Tätä asetusta sovellettaessa ei voida vedota komission asetuksen (ETY) N:o 3665/87(*) 34 artiklan säännöksiin.

(*) EYVL N:o L 351, 14.12.1987, s. 1."

2) Korvataan 2 artiklan 1 kohta seuraavasti:

"1 Todisteet siitä, että valmistaja on täyttänyt 1 artiklan 1 kohdassa tarkoitetut edellytykset, on esitettävä sen jäsenvaltion toimivaltaiselle toimielimelle, jonka alueella C-sokeri tai C-isoglukoosi on tuotettu ja ennen sen markkinointivuoden loppua seuraavaa 1 päivää huhtikuuta, jona se on tuotettu.

Erikoistapauksissa kyseisen jäsenvaltion toimivaltainen toimielin voi kuitenkin sallia määräajan pidentämisen."

3) Korvataan 2 artiklan 2 kohdan ensimmäisen alakohdan b alakohdan sanat "30 artiklassa tarkoitetut" sanoilla "30 ja 31 artiklassa tarkoitetut".

4) Lisätään 2 artiklan 2 kohdan ensimmäiseen alakohtaan seuraava:

"d) ja 3 kohdassa tarkoitetussa tapauksessa, kun tuote poistetaan varastosta:

- ennen 1 artiklan 1 kohdan b alakohdassa tarkoitetun vienti-ilmoituksen hyväksymistä sen jäsenvaltion, jossa varastointi on tapahtunut, toimivaltaisen toimielimen laatima lisätodiste,

tai

- 1 artiklan 1 kohdan b alakohdassa tarkoitetun vienti-ilmoituksen hyväksymisen jälkeen asetuksen (ETY) N:o 3183/80 31 artiklan 2 kohdan a alakohdan mukainen sen jäsenvaltion, jossa varastointi on tapahtunut, tulliviranomaisten laatima lisätodiste.

Molemmissa tapauksissa lisätodisteessa on todistettava kyseisen tuotteen tai vastaavan määrän 3 kohdan mukaista korvattua tuotetta poistaminen varastosta."

5) Korvataan 2 artiklan 3 kohta seuraavasti:

"3 Jos valmistajan tuottama C-sokeri tai C-isoglukoosi varastoidaan viemistä varten sellaiseen tuottajajäsenvaltion tai toisen jäsenvaltion alueella valmistajan tehtaasta erillään sijaitsevaan siiloon, varastoon tai säiliöön, jossa varastoidaan muiden tai saman valmistajan tuottamia muita sokereita tai isoglukooseja niin, että niitä ei voi aineellisten ominaisuuksiensa perusteella erottaa toisistaan, näin varastoidut sokerit tai isoglukoosit on asetettava tullivalvontaa vastaavat takeet antavaan hallinnolliseen valvontaan siihen asti, kunnes 1 artiklan 1 kohdan b alakohdassa tarkoitettu vienti-ilmoitus hyväksytään, ja tämän hyväksymisen jälkeen tullivalvontaan. Tällaisessa tapauksessa on sallittua, että kyseistä C-sokeria tai C-isoglukoosia vastaava määrä yhteisössä tuotettua sokeria tai isoglukoosia, jota pidetään samassa siilossa, varastossa tai säiliössä sieltä poistamiseen asti, viedään tämän C-sokerin tai C-isoglukoosin sijasta yhteisön tullialueelta ilman 2 kohdassa tarkoitetun määrän maksamista."

6) Korvataan 3 artiklan 2 ja 3 kohta seuraavasti:

"2 Kyseisen jäsenvaltion on ilmoitettava valmistajille, jotka ovat velvoitettuja maksamaan 1 kohdassa tarkoitetun kyseisen määrän, maksettava kokonaismäärä ennen 1 artiklan 1 kohdan b alakohdassa tarkoitettua tammikuun 1 päivää seuraavaa 1 päivää toukokuuta.

Kyseisten valmistajien on maksettava tämä kokonaismäärä ennen saman vuoden 20 päivää toukokuuta.

3 Jos toimivaltainen toimielin kuitenkin on 2 artiklan 1 kohdan toista alakohtaa soveltaen pidentänyt todisteen esittämisen määräaikaa, 2 kohdassa tarkoitetut päivämäärät 1 päivä toukokuuta ja 20 päivä toukokuuta korvataan tämän toimielimen sallitun pidentämisen perusteella määrittämillä päivämäärillä."

7) Korvataan 4 artikla seuraavasti:

"4 artikla

1 Kyseisen jäsenvaltion on ilmoitettava valmistajille, jotka ovat velvoitettuja maksamaan 2 artiklan 2 kohdan toisessa alakohdassa tarkoitetun kyseisen määrän, maksettava kokonaismäärä ennen 1 artiklan 1 kohdan b alakohdassa tarkoitettua 1 päivää tammikuuta seuraavaa 15 päivää huhtikuuta.

2 Kyseisen valmistajan on maksettava kokonaismäärä ennen 1 päivää toukokuuta samana vuonna."

2 artikla

Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä.

Tätä asetusta sovelletaan markkinointivuodesta 1988/1989 tuotettuun C-sokeriin ja C-isoglukoosiin.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä 14 päivänä joulukuuta 1988.

Komission puolesta

Frans ANDRIESSEN

Varapuheenjohtaja

(1) EYVL N:o L 177, 1.7.1981, s. 4

(2) EYVL N:o L 201, 27.7.1988, s. 65

(3) EYVL N:o L 262, 16.9.1981, s. 14

(4) EYVL N:o L 152, 18.6.1988, s. 23